Beeldmateriaal wys Ajay Gupta is landuitAjay en Atul Gupta. Foto: ANA Ajay Gupta, wat Donderdag in die Bloemfontein-landdroshof moes verskyn, het volgens beeldmateriaal van die OR Tambo Internasionale Lughawe 10 dae gelede die land verlaat. Leigh Gunkel-Keuler, woordvoerder van OR Tambo, het aan Maroela Media bevestig dat Gupta volgens hul rekords op 6 Februarie om 20:30 vanaf OR Tambo op ŉ Emirates-vlug na Dubai vertrek het. “Ons werk nou saam met die Valke,” het Gunkel-Keuler gesê. Sy het bygevoeg dat sy nie kan bevestig of hy moontlik weer terug in die land is nie. “Indien hy is, het hy moontlik deur ŉ ander plek die land binnegekom. Daar is niks op ons rekords nie.” Gupta was veronderstel om Donderdag in die hof te verskyn in verband met die Vrede-suiwelprojek. Brig. Hangani Mulaudzi, woordvoerder van die Valke, het gister gesê hulle is nou op soek na Gupta nadat hy versuim het om homself aan die polisie oor te gee soos wat met sy regsverteenwoordigers ooreengekom is. Hy word nou as ŉ voortvlugtige beskou. ŉ Neef van die Gupta-broers en sewe ander mense het Donderdag in die landdroshof in Bloemfontein verskyn nadat die Valke klopjagte op die Guptas se huis in Saxonwold en ander persele uitgevoer het. Die saak is tot 17 Augustus uitgestel vir verdere ondersoek. Daar word glo ook gesoek na oudpres. Jacob Zuma se seun Duduzane. Die polisie wou egter nie die berigte bevestig nie. Die aanklagte hou verband met die Vrede-suiwelprojek wat deur Estina, ŉ maatskappy wat met die Gupta-familie verbind word, bedryf is.